شەفەق نیوز/موستەفا
کازمی سەرۆک وەزیران، ئمڕوو جمعە، بانگوازکرد ئەرا سوودگردن لە هەڵەگان ک کەفتە ری
کارە سیاسیەگە لە وڵاتەگە دویای کەفتن رژیم سەدام حسێن لە ساڵ ٢٠٠٣.
ئەویش لە چەوپیکەفتنەگەی
وەگەرد بەرهەم ساڵح سەرۆک کۆمار هات لە سلیمانی، و لە سەردانەگەی ئەرا هەرێم
کوردستان، وەگورەی بەیاننامەیگ لە نووسینگەی راگەیانن کازمی.
بەیاننامەگە
وت: لە چەوپیکەفتنەگە باس کریا لە باوەتە گرنگەگان و سەختیەگان ئیسە، وهەمیش دویاترین
ئامادەکردن وتەقەلاگان ئەرا وەجیهاوردن هەڵبژاردن پەرلەمانی.
بەیاننامەگە لە
زوان کازمی لە وەخت چەوپیکەفتنەگە ک ژمارەیگ لە سەرکردە سیاسیە کوردەگان ئامادەی
بوین وت: عراق ئمڕوو خاوەن دەرفەتیگ مێژوویە تا گشت تکەپاگان گوزەیشتە رەد بکەێد،
ودەسبکەێدە بیناکردن ئابووری و سیستم وەڕێوبردنی وەشیوەیگ خاستر، وگونجیاگتر ئەرا
بەرژەوەنی گشت عراقیەگان وە گشت جینەگانی.
سەرۆک ئەنجومەن
وەزیران دیاریکرد ک ئی مەوقە بینا وپشتگردن خوازێد، وهووکارەبوین لەو هەڵەیلەگ کەفتنە
لە ریەگەی بیناکردن عراق نوو لەدویای لەناوچگن دیکتاتۆرەگە.
لەلای خوەییش
سەرۆک کۆمار وت: سیاسەت حکوەمەتەگە نشانەی رک گەورایگ دەێد لە بەرژەونی عراقیەگان
لە گشت پارێزگاگان عراق، وخوەی کارکەێد ئەرا بتەوکردن سەروەری یاسا، وجەسپانن سام
دەوڵەت، وبەرزەوکردن قسەی یاسا لەبان گشتی.
